b"\n_START_ARTICLE_\nGotovlje\n_START_SECTION_\nGrb\n_START_PARAGRAPH_\n'Kaj predstavlja? Osnovna zelena barva ponazarja plodnost, to je barva na\xc5\xa1e doline. Kar prazen bi bil ob\xc4\x8dutek Savinj\xc4\x8dana ob pogledu na grb, \xc4\x8de se ne bi na njem sre\xc4\x8dal z zelenilom, kakor ga je vajen videti skozi okno svojega doma. Tak\xc5\xa1ne so Gotovlje, obdane od njiv in travnikov ter z lipami sredi vasi, tako, da zelena barva resni\xc4\x8dno prevladuje. Zakaj lon\xc4\x8dek rjave barve? Severno od Lo\xc5\xbenice postaja zemlja te\xc5\xbeja - ilovnata. Ta ilovica je Gotovljanom povzro\xc4\x8dila v kmetijstvu nemalo truda, danes pa je rodovitna zaradi sodobnih agrotehni\xc4\x8dnih ukrepov. Tu se je tudi razvilo lon\xc4\x8darstvo, ki je na podro\xc4\x8dju krajevne skupnosti zelo razvito \xc5\xbee od najstarej\xc5\xa1ih dob. O tem pri\xc4\x8da najdba staroslovanskega lon\xc4\x8dka leta 1952. Lon\xc4\x8dek je iz \xc4\x8dasa naselitve kraja, nekako v 7. stoletju na\xc5\xa1ega \xc5\xa1tetja. V grbu Gotovelj je ta lon\xc4\x8dek zavzel vidno mesto v sredini in simbolizira nekdanjo mo\xc4\x8dno razvito lon\xc4\x8darsko obrt v kraju. Danes imamo \xc2\xbbfabriko\xc2\xab\xc2\xa0(gotovlje 105) in \xc2\xbbpe\xc4\x8darijo\xc2\xab\xc2\xa0(Gotovlje 100). S premestitvijo keramike v Liboje je le-ta v Gotovljah za\xc4\x8dela zamirati.  Na lon\xc4\x8dku je upodobljen ravninski plodni del na\xc5\xa1e KS, z brazdami, v ozadju pa prehaja v hribovito podro\xc4\x8dje. Oba dela povezuje zna\xc4\x8dilna kopica hmeljevk. \xc5\xa0tevilka 1263 v grbu pomeni uradno letnico omembe na\xc5\xa1ega kraja v neki kupoprodajni pogodbi za \xc5\xbeupnijsko zemljo, kjer je podpisan Plebanus of Gutendorf - \xc5\xbeupnik iz Gotovelj.\n_START_SECTION_\nZgodovina\n_START_PARAGRAPH_\nVas Gotovlje je eno izmed najstarej\xc5\xa1ih naselij v Savinjski dolini. Povod za tako zgodnjo naselitev je dal izvir poto\xc4\x8dka Godomlja, ki tu izvira in ima precej toplo vodo, tako, da niti v najhuj\xc5\xa1i zimi ne zamrzne. vzhodno od izvira tega poto\xc4\x8dka se je pred stoletji razprostiralo manj\xc5\xa1e jezero, ki je dajalo tedanjim prebivalcem dovolj rib za prehrano._NEWLINE_po vsej verjetnosti je bilo tu \xc5\xbee v rimski dobi malo naselje, saj so morali tedanji ljudje obdelovati zemljo oskrbovati s hrano II. rimsko legijo, ki je do propada Rimljanov taboskeletrila v 4\xc2\xa0km oddaljeni Lo\xc4\x8dici pri Polzeli._NEWLINE_Da so se v Gotovljah naselili stari slovani, in sicer v za\xc4\x8detni dobi naseljevanja, nam pri\xc4\x8dajo izkopanine staroslovanskih grobov, ki so jih pod vodstvom arheolo\xc5\xa1kih strokovnjakov Celjskega muzeja izkopali v Gotovljah. Lonec, ki so ga izkopali, je bil iz za\xc4\x8detka staroslovanske dobe._NEWLINE_Nekako v desetem stoletju so vovbr\xc5\xa1ki gospodje zgradili na mestu sedanjega \xc5\xbeupnji\xc5\xa1\xc4\x8da mo\xc4\x8den grad, njih nasledniki, \xc5\xbeovne\xc5\xa1ki gospodje, pa so kakor je rezvidno iz starih listin, ustanovili leta 1291 \xc5\xbeupnijo ter prevzeli nad njo patronat, ki je pre\xc5\xa1el pozneje na Celjske grofe, po letu 1456 pa na de\xc5\xbeelne stanove, od tod pa na cesarsko vlado, tako se je imenovala cesarska fara. Meje \xc5\xbeupnije so krile \xc5\xbee takrat teritorij dana\xc5\xa1nje katasterske ob\xc4\x8dine Gotovlje._NEWLINE_Polistini \xc5\xbeovne\xc5\xa1kega urbarja je bilo leta 1524 ustanovljeno v gradu Gotovlje krvno sodi\xc5\xa1\xc4\x8de, ki je imelo to\xc4\x8dno dolo\xc4\x8dene meje, ki so krile meje tedanje \xc5\xbeupnije. Severno od vasi se \xc5\xa1e danes v gozdu vidi mesto, kjer je bila grmada za se\xc5\xbeiganje obsojencev, pot skozi gozd do tega mesta pa se \xc5\xa1e danes imenuje \xc2\xbbmrtva\xc5\xa1ka pot\xc2\xab. Pozneje so sodi\xc5\xa1\xc4\x8de tu ukinili in so ga prenesli na grad Zalog._NEWLINE_V \xc4\x8dasu tur\xc5\xa1kih napadov so si Gotovljani pozidalo okrog cerkve mo\xc4\x8dno 3,5 m visoko obzidje; v ta tabor so ob \xc4\x8dasu nevarnosti spravili svoje imetje in hrabro odbijali sovra\xc5\xbene napade. Da so turki ve\xc4\x8dkrat napadli vas, pri\xc4\x8dajo ne\xc5\xa1tevilne, okrog vasi izkopane tur\xc5\xa1ke podkve._NEWLINE_Pod stoletnimi va\xc5\xa1kimi lipami na sredi vasi so si va\xc5\xa1\xc4\x8dani na skupnem sestanku izvolili \xc5\xbeupana (rihtarja), ki je sodil manj\xc5\xa1e spore in vodil tedanjo komuno. No\xc4\x8dno stra\xc5\xbeo so opravljali prebivalci, po redu vsaka hi\xc5\xa1a eno no\xc4\x8d, stra\xc5\xbeili so s helebardo, ki je \xc5\xa1e danes ohranjena. Imeli so va\xc5\xa1kega \xc4\x8drednika, ki je skupno pasel va\xc5\xa1ko \xc5\xbeivino. Tako so \xc5\xbeiveli \xc5\xbeivljenje povsem lo\xc4\x8deno od sosednjega trga \xc5\xbdalec._NEWLINE_Leta 1848 se je po mar\xc4\x8dni revoluciji osnovala v Gotovljah ob\xc4\x8dina kot upravno telo, ni pa bilo ni\xc4\x8d novega, saj so te posle uvedli leta 1820, prevzel pa je meje do tedanje komune._NEWLINE_Leta 1901 so si Gotovljani zgradili moderno \xc5\xa1olo, meja \xc5\xa1olskega okoli\xc5\xa1a se krije z mejo dana\xc5\xa1njega KLO Gotovlje._NEWLINE_Leta 1938 je biv\xc5\xa1a banska uprava ukinila \xc5\xbee ve\xc4\x8d stoletij obstoje\xc4\x8do ob\xc4\x8dino Gotovlje ter jo komasirala s trgom \xc5\xbdalec. Prebivalstvo je bilo komasaciji zelo nasprotno, pozneje pa se je pokazalo, da ta tvorba ni bila posre\xc4\x8dena, saj ni niti ena ob\xc4\x8dinska seja potekala brez kreganja in prepira, ker so se pa\xc4\x8d vedno kri\xc5\xbeali interesi va\xc5\xa1\xc4\x8danov in tr\xc5\xbeanov. Prav zato je tudi danes splo\xc5\xa1na \xc5\xbeelja vseh Gotovljanov, da ostane ob\xc4\x8dina Gotovlje samostojna._NEWLINE_Dne 6. aprila 1941 je Hitlerjeva Nem\xc4\x8dija napadla Kraljevino Jugoslavijo in v dobrm tednu je morala kapitulirati biv\xc5\xa1a armada Kraljevine Jugoslavije, a okupator je zasedel na\xc5\xa1e kraje. Kmalu na to, \xc5\xbee 27. aprila 1941, pa je bil tajni sestanek Komunisti\xc4\x8dne partije Slovenije. Na tem sestanku je bila ustanovljena osvobodilna fronta Slovenije s programom, da se bo _NEWLINE_osvobodilna fronta borila proti okupatorju, kakor tudi proti doma\xc4\x8dim okupatorjevim pomaga\xc4\x8dem. Ta proglas je \xc5\xa1el po vsej na\xc5\xa1i domovini, in \xc5\xbee so se v mesecu juniju pojavili tudi pri nas borci osvobodilne fronte, borci-partizani. V na\xc5\xa1em okoli\xc5\xa1u so se najprej pojavili partizani v Zabukovici, ki pa so imeli pono\xc4\x8di sestanke v posameznih krajih. Tako je bil konec meseca junija 1941 prvi ve\xc4\x8dji sestanek pod kudrovim kozolcem na polju (v Gotovljah); tega sestanka se je udele\xc5\xbeilo pet Gotovljanov. To naj bi bil prvi ustanovni sestanek OF odbora za \xc5\xbdalec in Gotovlje._NEWLINE_OF si je zadala nalogo, da bo uni\xc4\x8devala okupatorju mo\xc5\xbeost prehrane in tako so na ve\xc4\x8der 20. julija 1941 za\xc5\xbegali kozolce polne \xc5\xbeita. Tudi v Gotovljah je ta ve\xc4\x8der zgorel kozolec, ki ga je za\xc5\xbegal partizan iz Velenja._NEWLINE_Tudi v okolico na\xc5\xa1e vasi so pono\xc4\x8di prihajali partizani, na\xc5\xa1i ljudje so jim prav radi pomagali s hrano. Tako sta potekli leti 1941 in 1942. Leta 1943 pa so ustanovili zopet nov odbor OF za Gotovlje, in sicer je bil sestanek meseca junija 1943 pono\xc4\x8di na polju pri Turn\xc5\xa1kovi kapeli. Treba je bilo raz\xc5\xa1irjati propagandni material, dajati razna poro\xc4\x8dila, zbirati podatke o Nem\xc5\xa1ki vojski in razne podobne stvari. Po vsa taka poro\xc4\x8dila so redno prihajali kurirji in jih odna\xc5\xa1ali na za to dolo\xc4\x8dena mesta. Seveda je bilo pisano vse s strojem, da se v primeru, da kurirja ujamejo, ni moglo po pisavi spoznai, kdo je pisal poro\xc4\x8dilo. Zgodilo se je, da je nesel kurur na\xc5\xa1 spisek vseh vojnih obveznikov od 18. do 50. leta, a je padel v zasedo in je bil ustreljen, spisek pa je pri\xc5\xa1el Nemcem v roke, ki so na vse na\xc4\x8dine iskali kdo je spisek delal. Odborovi sestanki so bili stalno vsakih 14 dni._NEWLINE_Ko je pri\xc5\xa1la februarja 1944 XIV. divizija na spodnje \xc5\xa1tajersko, je partizanstvo zajelo velik razmah. Najprej so se vklju\xc4\x8devali v partizane na\xc5\xa1i fantje, ki bi morali z dopustov nazaj v Nem\xc5\xa1ko vojsko, po letu 1944 pa je od\xc5\xa1lo \xc5\xbee mnogo Gotovljanov in Gotoveljskih deklet v partizane."